**Návrh zmeny**

**zákona č. 219/2017 Z. z. o sociálnej práci a o podmienkach na výkon niektorých odborných činností v oblasti sociálnych vecí a rodiny a o zmene a doplnení niektorých zákonov**

1. V Čl. I prvá časť sa za doterajší § 5 vkladá nový § 6, ktorý znie:

„**Sociálny pracovník a asistent sociálnej práce je povinný vykonávať sociálnu prácu v súlade s týmto zákonom a inými všeobecne záväznými právnymi predpismi a s etickým kódexom vydaný komorou**.“

*Odôvodnenie:*

*V súčasnosti je povinnosťou dodržiavať etický kódex viazaný len člen komory, čo pôsobí viacmenej sankčne a znevýhodňuje člena komory pri výkone sociálnej práce oproti nečlenovi komory vykonávajúcemu sociálnu prácu. Zámerom úpravy je, aby dodržiavanie etického kódexu bolo záväzné pre všetkých sociálnych pracovníkov a asistentov sociálnej práce.*

1. V Čl. I prvá časť sa v § 5 ods. 5 za slová „špecializačných vzdelávacích programov“ vkladajú slová „**po predchádzajúcom prerokovaní návrhov s komorou**“

*Odôvodnenie:*

*Od účinnosti zákona o sociálnej práci a povinnosti ustanoviť nariadením vlády špecializačné vzdelávacie programy vláda rozhodla o dvoch špecializovaných odboroch sociálnej práce (a k nim prislúchajúcich vzdelávacích programov): sociálna posudková činnosť a sociálna kuratela. Tieto programy nereprezentujú celoplošne potrebu osobitných kvalifikačných predpokladov na výkon špecializovaných odborných činností, ich potreba nie je konzultovaná s profesijným zástupcom sociálnych pracovníkov – s komorou. Pre akceptovanie potrieb praxe navrhujeme do procesu tvorby špecializačných vzdelávacích programov a nadstavbových odborných činností pri výkone sociálnej práce, zapojiť aj zástupcov komory.*

1. V Čl. I prvá časť sa v § 13 ods. 4 na konci odseku vkladá veta: „**Podmienkou pre ustanovenie príslušných nadstavbových odborných činností pre výkon sociálnej práce je predchádzajúce prerokovanie návrhov s komorou**“.

*Odôvodnenie:*

*Viď bod 2*

1. V Čl. I druhá časť sa v § 15 ods. 1 sa za doterajšie písm. f) vkladá písm. g), ktoré znie: „**predkladá návrhy a vydáva stanoviská k tvorbe špecializovaných odborných činností a nadstavbových odborných činností pri výkone sociálnej práce**“. Nasledujúce písmená sa primerane prečíslujú.

*Odôvodnenie:*

*Súvisí s bodom 2. a 3. Jedná sa o rozšírenie kompetencie komory, aby sa mohla aktívne podieľať na tvorbe sústavy špecializačných vzdelávacích programov a nadstavbových odborných činností pri výkone sociálnej práce.*

1. V Čl. I druhá časť sa v § 17 ods. 3 sa slová „ odseku 1 písm. b), c) a e)“ nahrádzajú slovami „**odseku 1 písm. e)**“

*Odôvodnenie:*

*V súčasností veľké percento (???) členov komory požiadalo o prerušenie členstva. V zmysle § 16 ods. 6 nie je povinnosťou skúmať dôvody prerušenia členstva, ktoré môže trvať najviac na tri roky odo dňa prerušenia členstva v komore. Počas prerušenia členstva v komore tento člen komory neplatí členský príspevok. V súčasnej legislatíve je však komora povinná poskytovať mu bezplatné poradenstvo v súvislosti s výkonom sociálnej práce a sprostredkovať zastupovanie v konaní pred súdmi vo veciach súvisiacich s výkonom sociálnej práce. Nie je dôvodné a je to finančne nákladné zahrnúť aj túto povinnosť komory voči členom, ktorí si prerušili dobrovoľne členstvo. Vytvára to priestor aj pre možnosť vyhnutia sa plateniu členského príspevku so zachovaním benefitov počas prerušeného členstva s minimálnymi povinnosťami člena.*

1. V Čl. I druhá časť sa v § 19 ods. 3 vypúšťa posledná veta: „**Funkcie v orgánoch komory sú čestné**.“

*Odôvodnenie:*

*V súčasnosti je komora financovaná výhradne z členských príspevkov. V zmysle § 27 ods. 3 môže podnikať iba v oblasti vzdelávania a vydávania odborných časopisov a publikácií na podporu plnenia svojich úloh. Ostatné príjmy sú fakultatívne. Finančné možnosti komory sú tak obmedzené (nie je predpoklad zneužívania) a účelom tohto návrhu je vytvoriť priestor na efektívne hospodárenie a motivovanie aktívnych zástupcov orgánov a členov komory. Napríklad v priebehu existencie komory sa vystriedali v pozícii predsedu komory traja zástupcovia, čo svedčí aj o nadmernej záťaži vykonávať funkciu predsedu komory ako čestnú funkciu a popri tom byť viazaný na iný trvalý pracovný pomer. Taktiež v priebehu existencie komory je činnosť niektorých zástupcov výraznejšia, iných stagnujúca. Zámerom návrhu je urobiť tieto pozície motivačnejšie a získať aj s prípadnou možnosťou odmeny viacerých aktívnych odborníkov.*

1. V Čl. I druhá časť sa v § 23 ods. 2 sa slovo „väčšinový“ nahrádza textom „**viac ako trojštvrtinový**“

*Odôvodnenie:*

*Pri založení komory bol z radov hosťujúcich členov – vzdelávacích akademikov náležitý záujem o zastúpenie v profesijnej rade. V praxi však pre mimoriadne pracovné vyťaženie bola ich aktívna a  fyzická účasť na rokovaniach problémová. Niekedy pre nemožnosť zosúladiť spoločný vyhovujúci termín na rokovanie orgánu, nebolo možné zvolať ani polovicu členov profesijnej rady, čo reálne sťažuje proces vydávania rôznych návrhov a stanovísk. Z uvedeného dôvodu sa navrhuje pomer hosťujúcich členov v orgáne, ktorým je profesijná rada, upraviť.*

1. V Čl. I druhá časť sa v § 23 ods. 3 písm. c) za bodom 2. dopĺňa bod 3., ktorý znie: „**návrhy na tvorbu sústavy špecializačných vzdelávacích programov a nadstavbových odborných činností pre výkon sociálnej práce.**“

 *Odôvodnenie:*

 *Súvisí s bodom 2 a 3. Rozšírenie kompetencie predloženia podnetov sa navrhuje ukotviť do povinností profesijnej rady komory.*

1. V Čl. I štvrtá časť sa v § 42 za slovami „overenou fotokópiou dokladu.“ dopĺňa text: „**Pre účely posúdenia členstva v komore, pri predložení dokladu preukazujúceho splnenie kvalifikačného predpokladu na výkon sociálnej práce, postačuje fotokópia dokladu.**“

*Odôvodnenie:*

*Súčasná prax preukázala, že je zbytočné žiadať po dobrovoľných záujemcoch za člena komory overenie fotokópie dokladu preukazujúceho splnenie kvalifikačných predpokladov pre výkon sociálnej práce.*

1. V Čl. I piata časť v 45 ods. 1 sa vypúšťa písm. c) „**asistenta sociálnej práce, ak nespĺňa podmienku získaného vzdelania podľa písmena a) alebo b)**.“ Ostatné ustanovenia sa primerane upravia.

*Odôvodnenie:*

*Od roku 2015 uplynulo dostatočné obdobie na doplnenie si kvalifikačných predpokladov u „asistentov sociálnej práce“, ktorý nespĺňajú „žiadne“ vzdelanie pre výkon sociálnej práce. Takto koncipovaná výnimka dehonestuje študijný odbor sociálna práca nielen absenciou odboru, ale absenciou stupňa vzdelania. Navrhujeme tento zámer prípadne riešiť  variantou určenia lehoty, pre doplnenie si kvalifikačných predpokladov v zmysle § 5 ods. 1 písm. a) a b)*